
# Чулпан Зариф: «Мәрмәр диңгез буе – гөлләр...»

(ШИГЫРЬ)

***

Мәрмәр диңгез буе – гөлләр...

Сезгә саксыз кагылдыммы?

Учымда – алтын тузан...

Тузаннан яңарып,

янә сиңа килгәнче, Истанбул,

Күпме гасырлар узган!..

Мәрмәр диңгез буе – гөлләр...

Сезне шашып үпкәнгәме,

Ирендә сутлы тамчы...

Тамчы гына өмет бирче,

синдә кияргә, Истанбул,

Илдә кимәгән таҗны!..

Мәрмәр диңгез буе – гөлләр...

Гасырларга сузылып та

Бу нинди бетмәс сусау?!

Сусавымны басмасмы дип

бу диңгезләрең, Истанбул,

Учларым сиңа сузам!..

Мәрмәр диңгез буе – гөлләр...

Сезнең язмыштан көнләпме,

Йөрәктә – тирән яра?..

Яралаган ярым булып,

гөлләр эченнән, Истанбул,

Минем йөзне арала!..

Следите за самым важным и интересным в Telegram-каналеТатмедиа

## Нет комментариев
Чулпан Зариф: «Мәрмәр диңгез буе – гөлләр...»